Rowers jaag teen polisiekar vas om dienspistool te buitArgieffoto: SAPD/Facebook Die Limpopo-polisie het ŉ volskaalse soektog van stapel gestuur na sewe verdagtes wat Saterdagoggend ŉ 26-jarige polisiekonstabel geskiet en van sy dienspistool beroof het. Brig. Motlafela Mojapelo, polisiewoordvoerder, het gesê die sewe verdagtes het omstreeks 05:30 in ŉ Toyota Cressida langs die pad by die Mphanama-kruispad gewag en teen die konstabel, verbonde aan die Ga-Masemola-polisie, se ampsmotor vasgejaag toe hy die aansluiting binnegery het. “Die verdagtes het op die beampte losgebrand toe hy ná die ongeluk uit sy motor geklim het,” het Mojapelo gesê. “Die groep het die beampte se dienspistool en ŉ battery wat in die ampsvoertuig was, gesteel.” Die verdagtes het al vier bande van die motor stukkend geskiet voordat hulle van die toneel gevlug het. Die beampte het verskeie koeëlwonde opgedoen en is na ŉ hospitaal geneem vir behandeling. Die polisie ondersoek ŉ saak van poging tot moord, gewapende roof, diefstal vanuit ŉ motor en opsetlike saakbeskadiging.